F. Mikloško, poslanec: (2001-12-19):
novela tohto zákona hovorí o odškodnení tých zajatcov koncentračných táborov, ktorí sa počas II. svetovej vojny nachádzali na tzv. odtrhnutom území Slovenska, na južnom území. Ak sa Slovensko hlási k tým hraniciam, ktoré dnes existujú, tak je našou povinnosťou pristúpiť k tým občanom, ktorí aj v inej historickej etape žili na tomto území. Ide najmä o židovských občanov. Suma, o ktorú ide, je pre štát podľa mňa hodná zanedbania, je to suma 40 miliónov korún, ktorou vyriešime jeden historický problém. Takže prosím o vašu podporu. To je všetko, ďakujem. J. Migaš, predseda NR SR: Ďakujem, zaujmite svoje miesto. Dávam slovo spravodajcovi, ktorého určil navrhnutý gestorský ústavnoprávny výbor, poslancovi Ladislavovi Pittnerovi, aby uviedol stanovisko gestorského výboru. Nech sa páči, pán poslanec. L. Pittner, poslanec: Vážený pán predseda Národnej rady, vážená Národná rada, dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov vystúpil na rokovaní Národnej rady Slovenskej republiky v prvom čítaní o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 305/1999 Z. z. o zmiernení niektorých krívd osobám deportovaným do nacistických koncentračných táborov a zajateckých táborov. Máte to ako tlač 1253. Konštatujem, že predmetný návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Vzhľadom na oprávnenia, ktoré pre mňa ako spravodajcu výboru plynú z § 73 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku v znení neskorších predpisov na tom, že po rozprave odporučí predmetný návrh zákona prerokovať v druhom čítaní. V zmysle § 74 ods. 1 zákona Národnej rady Slovenskej republiky o rokovacom poriadku v znení neskorších predpisov a v súlade s rozhodnutím predsedu Národnej rady Slovenskej republiky č. 1358 zo 7. novembra 2001 odporúčam po rozprave a po prijatí tohto návrhu prideliť návrh skupiny poslancov Národnej rady Slovenskej republiky na vydanie zákona, ktorým sa mení zákon č. 305/1999 Z. z. o zmiernení niektorých krívd osobám deportovaným do nacistických koncentračných táborov a zajateckých táborov na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre obranu a bezpečnosť a Výboru Národnej rady Slovenskej republiky pre ľudské práva a národnosti. V súlade s návrhom predsedu Národnej rady Slovenskej republiky navrhujem, aby úlohu gestorského výboru plnil Ústavnoprávny výbor Národnej rady Slovenskej republiky. Odporúčam, aby výbory, ktorým bol návrh zákona pridelený, ho prerokovali v lehote do 22. januára 2002 a gestorský výbor v lehote do 24. januára 2002. Pán predseda, prosím, aby ste otvorili rozpravu. J. Migaš, predseda NR SR: Ďakujem pekne, pán poslanec, nech sa páči, zaujmite miesto určené pre spravodajcov. Otváram rozpravu o tomto bode. Písomne sa neprihlásil nikto. Pýtam sa, kto sa do rozpravy hlási ústne. Nie je to tak. Vyhlasujem všeobecnú rozpravu o tomto bode programu za skončenú. Hlasovať budeme o chvíľu aj o tomto bode. Ďakujem pekne navrhovateľovi a spravodajcovi. Nasleduje prvé čítanie o návrhu poslancov Národnej rady Slovenskej republiky Kláry Sárkőzyovej a Jána Langoša na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov . Návrh zákona ste dostali ako tlač 1260. Návrh na pridelenie návrhu zákona na prerokovanie výborom Národnej rady máte v mojom rozhodnutí pod č. 1367. Dávam slovo poslancovi Jánovi Langošovi a prosím ho, aby návrh zákona uviedol. Nech sa páči, pán poslanec. J. Langoš, poslanec: Ďakujem pekne za slovo. Vážený pán predseda, dámy a páni, s mojou kolegyňou pani poslankyňou Klárou Sárkőzy si dovoľujem predložiť snemovni novelu zákona o rodine, ktorá v 5 bodoch vypúšťa zo zákona prijatého v roku 1963 všetky ustanovenia, ktoré sa viažu na ideológiu komunistického štátu a ktoré v tomto zákone zostávajú, ako to už v tejto snemovni povedali niektorí právnici, ktorí zastávajú formálne právo, že sú to ustanovenia, právne obsolétne ustanovenia, ktoré sa nevykonávajú. Zástancovia prirodzeného práva hovoria, že tieto ustanovenia, aj keď sú z hľadiska práva, formálneho práva obsolétne, sú v rozpore s duchom ústavy, ktorá od roku 1992 v článku I ods. 1 hovorí, že Slovenská republika je zvrchovaný demokratický a právny štát. Neviaže sa na nijakú ideológiu ani náboženstvo. Tieto ustanovenia sa viažu na ideológiu, ktorej panstvo sa skončilo v prvých slobodných a demokratických voľbách na Slovensku v roku 1990. Ďalší dôvod, ktorý nás k tomuto vedie, je presvedčenie a zase vychádza z prirodzeného práva, lebo z takého vyznania voči prirodzenému právu, že ani najmenšia časť verejných dokumentov a zákon je verejným dokumentom s právnou silou, by nemala poburovať ani jednu, ani malú skupinu občanov, ktorí sú poctiví a ctia si právo. Teda, navrhujeme, aby zo zákona o rodine bola vypustena napríklad preambula, ktorá hovorí: „Vybudovanie socializmu v Československu sa významným spôsobom prejavilo aj v oblasti rodinného, manželského a osobného života“. Ďalej v článku V: „Spoločnosť dbá o výchovu detí a uspokojovanie ich hmotných a kultúrnych potrieb, stará sa o ne a chráni ich prostredníctvom štátnych orgánov, spoločenských organizácií, školy, kultúrnych osvetových a zdravotníckych zariadení“. V § 30: „O výchovu detí sa starajú v nerozlučnej jednote rodičia, štát a spoločenské organizácie, najmä Československý zväz mládeže a jeho Pionierska organizácia“. V § 31 ods. 1 hovorí: „Prvoradou výchovnou úlohou je pôsobiť na citový, rozumový a mravný vývoj detí v duchu zásad morálky socialistickej spoločnosti“. V § 96 ods. 2 hovorí: „Výživné nemožno priznať, ak by to bolo v rozpore so zásadami morálky socialistickej spoločnosti“. Dámy a páni, vedený duchom ústavy, ktorá hovorí, že Slovenská republika je demokratický a právny štát a v duchu presvedčenia, že pokiaľ tieto ustanovenia, ktoré sú verejne dostupné a sú súčasťou verejného dokumentu, poburujú aspoň časť občanov, navrhujem, aby boli z tohto zákona vypustené. Ďakujem za pozornosť. J. Migaš, predseda NR SR: Ďakujem pánu poslancovi Langošovi. Dávam slovo spravodajcovi, ktorého určil navrhnutý gestorský ústavnoprávny výbor, pánu poslancovi Fehérovi. Nech sa páči, stanovisko výboru. M. Fehér, poslanec: Ďakujem pekne, pán predseda. Vážené dámy, vážení páni, dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku vystúpil na rokovaní Národnej rady v prvom čítaní o návrhu poslancov Národnej rady Slovenskej republiky Kláry Sárkőzy a Jána Langoša na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, tlač 1260. Konštatujem, že predmetný návrh spĺňa z formálnoprávnej stránky všetky náležitosti uvedené v § 67 a 68 zákona Národnej rady o rokovacom poriadku v znení neskorších predpisov ako i náležitosti určené v legislatívnych pravidlách. Odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí predmetný návrh zákona prerokovať v druhom čítaní. V zmysle § 74 ods. 1 zákona Národnej rady o rokovacom poriadku a v súlade s rozhodnutím predsedu Národnej rady č. 1367 z 9. novembra 2001 odporúčam prideliť návrh poslancov Národnej rady Slovenskej republiky Kláry Sárkőzy a Jána Langoša na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov na prerokovanie: ústavnoprávnemu výboru, výboru Národnej rady pre sociálne veci a bývanie, výboru Národnej rady pre ľudské práva a národnosti. V súlade s návrhom predsedu Národnej rady navrhujem, aby úlohu gestorského výboru plnil ústavnoprávny výbor. Odporúčam, aby výbory, ktorým bol návrh pridelený, ho prerokovali v lehote do 22. januára 2002 a gestorský výbor ho prerokoval v lehote do 24. januára 2002. Pán predseda, ďakujem pekne. J. Migaš, predseda NR SR: Ďakujem pekne, zaujmite miesto spravodajcov. Otváram všeobecnú rozpravu o tomto bode programu. Písomne sa neprihlásil nikto. Pýtam sa, kto sa do rozpravy hlási ústne. Nie je to tak. Čiže aj o tomto bode budeme hlasovať o chvíľu. Prerokujeme ešte jedným bodom, a potom pristúpime k hlasovaniu. Žiadam poslancov, aby prišli do rokovacej miestnosti, o chvíľu budeme hlasovať. Teraz nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z. Návrh zákona ste dostali ako tlač 1261. Návrh na pridelenie návrhu zákona na prerokovanie výborom Národnej rady máte v mojom rozhodnutí pod č. 1368. Za skupinu poslancov návrh zákona uvedie poslankyňa Jana Halušková. Nech sa páči. J. Halušková, poslankyňa: Vážený pán predseda, vážené kolegyne, kolegovia, dovoľte mi, aby som predložila na rokovanie našej schôdze zákon, ktorý by riešil otázku mien a priezvísk. Súčasťou platnej úpravy uzatvárania manželstva je dohoda manželov o ďalšom používaní priezvísk. Občania Slovenskej republiky majú podľa zákona o rodine dve možnosti, buď prijmú priezvisko jedného z manželov alebo si ponechajú svoje priezvisko. Súčasťou súčasného vyhlásenia manželov je aj dohoda o priezvisku spoločných detí. Deti môžu mať spoločné priezvisko alebo jedného z rodiča. Zákon o rodine tiež rieši otázky súvisiace s používaním priezviska, ako sú najmä možnosť manžela, ktorý prijal priezvisko druhého manžela a do jedného mesiaca od rozvodu sa vrátiť k pôvodnému priezvisku, ďalej sú to pravidlá na určenie priezviska detí narodených pred uzavretím manželstva, po tretie možnosť zmeny priezviska dieťaťa po nadobudnutí plnoletosti a po štvrté stanovenie zásad pre používanie priezvísk osvojencov. Z hľadiska sledovaných cieľov týchto návrhov chcem pripomenúť, že zákon o mene a priezvisku, ktorý umožňuje používanie viacerých priezvísk v úradnom styku, umožňuje len v dvoch prípadoch, a to, ak štátny občan Slovenskej republiky nadobudol podľa predchádzajúcich predpisov § 67 zákona č. 265/19949 Zb. o rodinnom práve a ak nadobudol uzavretím manželstva s osobou, ktorá už používa viacej priezvísk. V reálnom živote však, vážení kolegovia, vznikajú situácie, kedy už osoby, ktoré uzatvárajú manželstvo, majú záujem ponechať si svoje pôvodné priezvisko, ktorým sa stali známi v určitom profesionálnom či územnom spoločenstve a na druhej strane spečatiť manželský zväzok z formálnej stránky aj prijatím priezviska manžela. Platná úprava im však toto neumožňuje. Za týmto účelom si vám dovoľujem predložiť návrh zákona, ktorý občanom Slovenskej republiky pri uzatváraní manželstva popri možnostiach umožní dohodnúť sa na tom, že jedno z ich doterajších priezvísk bude ich spoločným priezviskom, ale taktiež, že si môže dotyčná osoba zachovať aj súčasné priezvisko. Realizácia uvedeného legislatívneho zámeru si vyžaduje vykonať menšie zmeny v týchto troch zákonoch. Je to zákon č. 94/1963 Zb. o rodine, zákon č. 300/1993 Z. z. o mene a priezvisku a zákon č. 154/1994 Z. z. o matrikách. Schválením tohto návrhu zákona by nemali vzniknúť väčšie nároky na štátny rozpočet. Verím, že pochopíte túto žiadosť a návrh podporíte. J. Migaš, predseda NR SR: Ďakujem, pani poslankyňa. Nech sa páči, zaujmite miesto navrhovateľov. Dávam slovo spravodajkyni pani poslankyni Kollárikovej, aby predniesla stanovisko gestorského výboru. Nech sa páči. M. Kolláriková, poslankyňa: Vážený pán predseda, vážené kolegyne, kolegovia, vážení predstavitelia vlády, dovoľte mi, aby som v súlade s § 73 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vystúpila pri rokovaní Národnej rady Slovenskej republiky v prvom čítaní o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z. tlač 1261 ako spravodajkyňa určená Výborom Národnej rady Slovenskej republiky pre verejnú správu. Úvodom si dovolím informovať o skutočnosti, že uvedený návrh zákona bol poslancom Národnej rady Slovenskej republiky doručený dňa 8. 11. 2001, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil, či návrh spĺňa náležitosti podľa § 70 ods. 1 zákona o Národnej rade Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa legislatívnych pravidiel a zaradil ho na rokovanie tejto schôdze Národnej rady Slovenskej republiky v rámci prvého čítania. Ako spravodajkyňa Národnej rady Slovenskej republiky k prvému čítaniu si osvojujem stanovisko, že uvedený návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Predpokladám, že prípadné zmeny a spresnenia návrhu budú predložené v rozprave najmä v rámci druhého čítania vo výboroch Národnej rady Slovenskej republiky a v rámci druhého a tretieho čítania na schôdzi Národnej rady Slovenskej republiky, čím dôjde k dopracovaniu tohto návrhu. Vzhľadom na oprávnenia, ktoré pre mňa ako spravodajkyňu, vyplývajú z § 73 zákona Národnej rady Slovenskej republiky o rokovacom poriadku Národnej rady Slovenskej republiky v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona o rokovacom poriadku Národnej rady Slovenskej republiky v znení neskorších predpisov na tom, že po rozprave odporučí návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z. z. o mene a priezvisku v znení zákona Národnej rady Slovenskej republiky č. 154/1994 Z. z. a ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení zákona Národnej rady Slovenskej republiky č. 222/1996 Z. z., tlač 1261, prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky v znení neskorších predpisov v súlade s rozhodnutím predsedu Národnej rady Slovenskej republiky č. 1368 z 9. novembra 2001 prideliť v druhom čítaní na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre verejnú správu. Súčasne odporúčam, aby výbory, ktorým bol návrh pridelený, ho prerokovali do 22. januára 2002 a gestorský výbor do 24. januára 2002. Ďakujem, pán predsedajúci, skončila som. Prosím, otvorte rozpravu. J. Migaš, predseda NR SR: Ďakujem, pani poslankyňa. Otváram všeobecnú rozpravu. Pýtam sa, kto sa do rozpravy hlási ústne, pretože písomne sa neprihlásil nikto. Nie je to tak. Ďakujem pekne a o chvíľu budeme aj o tomto bode hlasovať. Panie poslankyne, páni poslanci, teraz budeme hlasovať o bodoch, ktoré sme prerokovali dnes, a potom by sme hlasovali o bodoch, ktoré ostali zo včerajška. Pristúpime k hlasovaniu o návrhu zákonov, opakujem, ktoré sme prerokovali dnes. Budeme hlasovať o návrhu skupiny poslancov Národnej rady Slovenskej republiky na vydanie zákona o ochrane súkromia, o príslušnosti súdov pri použití informačno-technických prostriedkov, ktorým sa menia a dopĺňajú niektoré zákony , tlač 1145 v druhom čítaní. Poprosil by som spravodajcu, pána poslanca Palka. Pán poslanec Palko, ideme hlasovať o prvom návrhu poslaneckom, ktorý bol dnes prerokovaný. Čiže budeme hlasovať o tlači 1145. Hlasujeme o tlači 1145. Sme v druhom čítaní. Čiže, nech sa páči.